Verhoordatum vir saak teen Zuma, ThalesOudpres. Jacob Zuma. (Foto: Sandile Ndlovu/Pool) Die verhoor van die Franse wapenvervaardiger Thales en oudpres. Jacob Zuma sal in Mei plaasvind, het die hooggeregshof Dinsdag beslis. Die oudpresident en wapenvervaardiger staan ​​tereg op 16 aanklagte van bedrog, korrupsie en geldwassery. Die saak hou verband met die wapenskandaal, toe wapentuig van Thales aangekoop is toe Zuma adjunkpresident was. Zuma het destyds na bewering meer as R4 miljoen in omkoopgeld in die sak gesteek. Zuma en Thales ontken skuld. Regter Nkosinathi Chili het vanoggend in die hooggeregshof in Pietermaritzburg gesê die saak is gereed om aangehoor te word en die verhoor sal van 17 Mei tot 20 Junie plaasvind. Zuma was nie in die hof toe die verhoordatum bekend gemaak is nie. Die oudpresident het vooraf gevra om van die verrigtinge verskoon te word. Maroela Media het vroeër berig die verhoor is verlede jaar vier keer uitgestel. Thales het verlede jaar die hersieningsaansoek ingedien en aangevoer daar is ŉ gebrek aan bewyse. Die aansoek is egter van die hand gewys.